Belém

Belém on Parán osavaltion pääkaupunki Brasiliassa. Vuonna 2022 siellä oli noin 1,3 miljoonaa asukasta. Se on yhdessä Manausin kanssa Amazonin sademetsäalueen tärkeimpiä kaupunkeja. Manaus on näistä kahdesta tunnetumpi, mutta Belém on alueen ainoa vanha kaupunki.

Belém tunnetaan myös lempinimellä Cidade das mangueiras (”mangopuiden kaupunki”). Brasilialaiset käyttävät kaupungista usein nimitystä Belém do Pará (”Parán Belém”) erottaakseen sen Palestiinan Betlehemistä (portugaliksi Belém).

Belém on tärkeä satamakaupunki Amazonin alueella, ja sieltä on yhteydet pääkaupunki Brasíliaan noin 2 000 kilometrin päähän.

 Maantiede 
 Sijainti 
Belém sijaitsee laajassa Amazonin deltassa Guamájoen suulla, 80 km paikasta jossa Parájoki laskee Atlantin valtamereen.

 Kaupunkikuva 
Belémissä on jäljellä siirtomaa-aikainen keskus ja kumikaupan kukoistuksen aikaista arkkitehtuuria. Viime vuosikymmenten uudistukset ovat tuoneet kaupunkiin puistoja, kunnostettuja vanhoja taloja ja keskustan elävöittämistä, kun vanhoja rakennuksia on muutettu uusiin käyttötarkoituksiin.

 Ilmasto 
Belém on yksi maailman sateisimmista kaupungeista, mutta siellä on ”vähemmän sateinen” kausi heinäkuusta joulukuuhun. Keskimääräinen ylin lämpötila on ympäri vuoden 30–32 °C, yön alin noin 22 °C. Sadetta saadaan 110–440 mm kuukaudessa.

 Historia 
Belémin perusti 12. tammikuuta 1616 Francisco Caldeira Castelo Branco, Rio Grande do Norten upseeri. Hän nousi joukkoineen maihin Guajarájoen suulla, joka oli alueen puolustuksen kannalta strateginen sijainti. Tavoitteena oli karkottaa hollantilaiset ja ranskalaiset hyökkääjät pohjoisrannikolta.

Kaupungin rakentaminen aloitettiin pystyttämällä sotilaslinnoitus nimeltä "Forte do Castelo do Senhor Santo Cristo do Perépio de Belém", joka nykyään tunnetaan nimellä Forte do Castelo. Linnoituksen ja myöhemmin kaupungin nimi (Belem eli Betlehem) liittyvät Jeesuksen syntymään, sillä portugalilaiset joukot saapuivat alueelle joulun aikaan. 

Linnoituksen ja kaupungin perustaminen vakiinnutti portugalilaisten ylivallan ranskalaisiin nähden nykyisen Pohjois-Brasilian alueella. Belémille myönnettiin kaupunkioikeudet vuonna 1655, ja siitä tehtiin osavaltion pääkaupunki, kun Parán osavaltio erotettiin Maranhãosta vuonna 1772. 1800-luvun alkuvuosikymmeniä leimasi poliittinen epävakaus. Cabanagem-kapinan yhteydessä vuonna 1835 kapinalliset valtasivat kaupungin ja se oli keskeinen paikka kapinalle.

Sokerikauppa oli tärkeää Belémin alueella 1600-luvun loppuun asti. Sen jälkeen kaupungin taloudellinen merkitys vuorotellen nousi ja laski. Karjankasvatus syrjäytti sokerin 1700-luvulle asti, jolloin riisin, puuvillan ja kahvin viljelystä tuli kannattavaa. Kun näitä alettiin tuottaa Etelä-Brasiliassa, Belém taantui jälleen. Kaupungista tuli myöhemmin Amazonin kumiteollisuuden tärkein vientikeskus, ja vuoteen 1866 mennessä sen asema vahvistui entisestään, kun Amazon-, Tocantins- ja Tapajósjoet avattiin laivaliikenteelle. Kumikausi päättyi vuosien 1910–1912 nousukauden jälkeen, mutta Belém oli edelleen Pohjois-Brasilian tärkein kaupallinen keskus ja portti Amazonin altaalle.

 Liikenne, koulutus 
Belem on tärkeä satamakaupunki. Päällystettyä maantietä pääsee Piauín ja Goiásin osavaltioihin asti, ja rautatie vie itään Bragançaan asti. Belémin lentoasema on pohjoisen Brasilian suurin.

Belémissä toimii kahdeksan yliopistoa tai korkeakoulua. Niiden joukossa on Parán liittovaltionyliopisto (UFPA), joka tunnetaan erityisesti tutkimuksistaan parasitologian, trooppisten sairauksien ja geotieteiden aloilla. UFPA:a pidetään Pohjois-Brasilian parhaana yliopistona, ja se on edelläkävijä biolääketieteen ja biologian tutkimuksessa, mihin on vaikuttanut sijainti Amazonjoen ja Amazonin sademetsän keskellä.

 Tapahtumia 
Belémissä järjestetään vuosittainen Círio de Nazaré, yksi maailman suurimmista juhlista joilla kunnioitetaan Neitsyt Mariaa, Nazarén neitsyttä, joka on Parán suojeluspyhimys. 15-päiväisen festivaalin kohokohta on lokakuun toisena sunnuntaina, jolloin kaupunkiin saapuu yli miljoona pyhiinvaeltajaa osallistumaan kulkueeseen, joka seuraa Nazarén neitsyen kuvaa halki Belémin.

Belémin ilmastokokous 2025 järjestettiin marraskuussa 2025.

 Lähteet 

Aiheesta muualla

Luokka:Pará
Luokka:Brasilian kunnat
Luokka:Brasilian osavaltioiden pääkaupungit